  Майя Бывальцева 18-тӥ южтолэзе Удмуртиысь «Вордскем кыл» амалтодослыко (научно-методический) журнал 30 ар тырмонзэ пусйиз. Калыкъёслэн эшъяськон юртазы радъям «Вуоноез ачиз уз лыкты» ужрадэ быдэс элькунысь удмурт кылъя но литературая дышетӥсьёс, визьнодасьёс, тодосчиос люкаськизы. Соос пӧлын  Кызьы вераз ивортодэтъя «Удмуртия» агентстволэн корреспондентэзлы журналлэн валтӥсь редакторез Александр Корепанов, «Вордскем кыл» кӧня ке мугъёсъя кылдӥз. Нырысь ик, ӧй вал дышетӥсьёслы юрттэтъёс, урокъёссэ ортчытыку кутыны материал ӧй вал. Кыкетӥез ужпум соин герӟаськемын вал, городын усьтӥсько нылпи садъёс, кытын малпамын вал дышетыны удмурт кылэз, соин ик соослы тоже кулэ вал кыӵе ке но программаос, урокъёслы сценарийёс. Соин валче дышетонъя министерство сыӵе дэмланэн потӥз кылдытыны та журналэз Александр Корепанов, «Вордскем кыл» журналлэн валтӥсь редакторез«Вордскем кыллэн» нырысетӥ номерез 1990-тӥ арын «Кенеш» журнал бордын ватсэт сямен потӥз, нош 1991-тӥ арын нимаз редакция кылдэ ни. Александр Корепановлэн верамезъя, кутсконэз капчи ӧй вал, угось авторъёс но ӧй вал. Дышетӥсьёсты, визьнодасьёсты мылкыдатон вылысь редакциын ужасьёс гуртъёсысь школаосы трос пол потазы. Нырысь аръёсы тодосчиослэн ужъёссы тросгес потазы, нош али школаын, нылпи садын ужасьёс мыло-кыдо гожъяськыны, ас ужан амалъёссэс возьматыны кутскизы. Со сяна, пиналъёслэсь но тодослыко ужъёссэс журналлэн бамъёсаз потто. Милям подпискамы будӥз, и со возьматэ кулэлыксэ. Бен, пӧртэм технологиосъя сценарий ӟуч кылын можно шедьтыны, но ми удмурт шӧмо сое лэсьтӥськом, этнокультурной компонент пыртӥськом, со, малпасько, туж бадӟым юрттэт луэ дышетӥсьёслы. <…> Туж оскиськом, журнал азьпал мыноз, выль вормонъёс луозы. Озьы ик малпаськом, выль технологиосын разработкаос потозы Александр Корепанов, «Вордскем кыл» журналлэн валтӥсь редакторезДэри ёросысь Шор Постол школаысь покчи классъёсын ужась дышетӥсь Людмила Кузнецова журналлэн одӥгез авторез луэ. Со «Вордскем кылэн» ог дасо аръёс туж матысь эшъяське ни. Та журнал пыр ик мон аслым эшъёс но шедьтылӥ. Отысь мон туж трос аслым юрттэт басьтӥсько пӧртэм темаосъя. <…> Та журнал нылпи садын ужась визьнодасьёслы но, покчи классъёсын ужась дышетӥсьёслы но, озьы ик шор но бадӟым классъёсын ужась дышетӥсьёслы но тупа Людмила Кузнецова, Шор Постол школаысь покчи классъёсты дышетӥсьДэри ёросысь Лудорвай шор ёзо школалэн кивалтӥсез, удмурт кылъя но литературая дышетӥсь Надежда Мерзляковалэн верамезъя, «Вордскем кыл» солэн ӝӧквыл журналэз. Малы ке шуоно туж трос тунсыко урокъёс но отын сётэмын, туж трос тунсыко методической материал сётэмын, визьнодасьёс, тодосчиос, дышетӥсьёс пӧртэм-пӧртэм статьяос печатлало. Луонлык вань аслэсьтыд разработкаостэ но отчы печатланы, со туж бадӟым юрттэт сётэ, азьланяз милемыз донге шуод-а, мар-а, малы ке шуоно конспектэз лэзем бере соос ведь эскеро, кыӵе ке но янгышъёсмы ке вань, дэмлало тупатъяны. Озьыен, журналэ валче ми, дышетӥсьёс, будӥськом, визьмаськиськом, азьланезлы оскиськом Надежда Мерзлякова, Лудорвай шор ёзо школалэн кивалтӥсезУдмуртиысь Дышетон удысысь йӧскалык ужпумъёсты эскеронъя тодос институтлэн кивалтӥсезлэн воштӥсез, кылосбур тодосъя кандидат Любовь Вахрушева пусйиз, журнал кӧня ке ужпумъёсты быдэстэ. Нырысь ик, со пыр тодосчиос ас ужъёссэс вӧлмытыны, валэктон уж нуыны быгато. Кыкетӥез, дышетӥсьёслэн ужъёсынызы тодматскыса, адӟыны луэ, кызьы удмурт кылъя но литературая дышетон уж азинске, кыӵе ужпумъёс, шугъяськонъёс вань. Соин ик «Вордскем кыл» - со улэп журнал, со туннэ нуналэз возьматӥсь журнал, туннэ нуналлэсь ужпумъёссэ но, вормонъёссэ но, асьмелэсь но плюсъёсмес но, возьматэ, кыӵе ӧрын ми азинскыны кулэ шуыса Любовь Вахрушева, Дышетон удысысь йӧскалык ужпумъёсты эскеронъя тодос институтлэн кивалтӥсезлэн воштӥсезЖурналлэн котырес лыдпусаз люкаськемъёсты ӟечкылазы но азинсконъёс сӥзизы Удмуртилэн Кун Кенешысьтыз тодосъя, дышетонъя, лулчеберетъя, туризмъя но йӧскалык политикая ялан ужась ӧрилэн кивалтӥсез, «Удмурт Кенеш» огазеяськонлэн тӧроез Татьяна Ишматова, йӧскалык политикая министрлэн нырысетӥ воштӥсез, дышетон тодосъя кандидат Ирина Крохина. Пленарной кенешон бере, ужрадэ люкаськемъёс анай кылэз дышетон удыслэн но журналлэн вуоноез сярысь вераськизы на, котькудӥз аслэсьтыз малпанъёссэ шараяны, дэмланъёссэ сётыны быгатӥз.  Тодэ вайытом, литературая «Кенеш» журнал 2021-тӥ арын 90 ар тырмонзэ пусйиз.  Тегъёс: Мерлык Ижкар Удмуртия удмурткыл газет-журналъёс  